정조 5년 · 목
予曰。昨日初昏時所下傳敎。何爲夜始頒布乎。領議政徐命善曰。三更後臣始見之矣。予曰。近來政院擧行。何乃若是其慢忽耶。至於昨日濟州事。有所書啓。而亦以還渡江書之。海與江不能分別。而有此誤書。至有惶恐待罪之擧。此果成說乎。命善曰。如李在學者。可謂純熟。而何以至此乎。予曰。昨日坐直。則是洪明浩。然李在學徐有防。老於政院之人。而漸不如初。每事反爲生疏。誠可怪也。予曰。嶺南道臣狀啓。卿等見之乎。初五六日風雨。官舍屋瓦。有摧落處云。然否。命善曰。臣亦見之。而風勢之猛。豈至於此乎。似是過語矣。予曰。諸備堂亦見之乎。戶曹判書鄭民始曰。臣亦見之。而謂瓽摧瓦落云矣。予曰。以此觀之。則其風勢之造大可知。然至於瓽嶊瓦落。則得無元舍頹壓之事乎。命善曰。風勢雖如此。豈至瓦落之境乎。予曰。昨見此啓。言念民事。誠爲悶切。繞壁不寐。今日之特召見卿等。將欲聞善後之道也。命善曰。農事則只以水沈爲言云云。而豐歉間。不明白爲言矣。予曰。風旣若此。則禾穀之致傷。必非尋常。而狀啓末段。只以水沈禾偃等閑說去者。誠可怪矣。頃者嶺伯狀啓中。有惡風等句語。下語之際。不能詳察。本來若是乎。至於農形。略略說去。太欠分明。反不如風雨之爲詳悉。未曉其意也。吏兵判旣經嶺伯。嶺南農形。其果聞之耶。吏曹判書李衍祥曰。未及聞之矣。予曰。風雨爲災。禾穀盡偃。今年秋事。誠可悶也。命善曰。八九月間。每有此等騷動。歲輒皆然。似聞嶺南農形。一邑之中。一坪之內。不無豐歉顯殊處。然一邊則庶有豐登之望云矣。予曰。纂輯堂上進前。金魯鎭進伏。敎曰。其間纂修者爲幾何乎。魯鎭曰。自江華奉來 實錄。爲三百七十卷。纂輯之役。實未易。而世祖朝實錄。今方攷出矣。予曰。　遠代實錄。則必爲精簡。纂修之役。似不至甚難矣。魯鎭曰。　近代實錄。文雖浩煩。而多是疏章。故抄役甚易。至於遠代。則國初法 制新定之時。多有可攷文字。不可刪改。故抄出實難矣。予曰。國初文體。果與近來有異乎。鄭昌聖曰。簡古質厚。無繁氄不緊之語。實無刪潤處矣。予曰。　光廟實錄抄出。何當訖工也。魯鎭曰。似於今日內。可以告成矣。予曰。典章制度。多有後攷之事。別爲一册子謄出。昌聖曰。果以後攷。別爲一册。而今方謄出矣。予曰。日昨傳敎。卿等果知之乎。卿等實有勞於是役也。時有休暇之道然後。可責實效。且 陵幸當前。自明日姑停。至十七日始役。予曰。懸板今已刻寘。而直閣旣帶別兼。奉往本館揭之。魯鎭曰。奉出之際。事面甚重。以龍亭擧行似好矣。予曰。從便爲之。命戶判進前。民始進伏。予曰。此調理之劑。以此議定以入。民始曰。判尹所帶職任甚重。而今方爲導駕矣。恐有掣礙之端。敢達。予曰。此是一日內。可以往返。則有何所妨耶。又敎曰。松留隨駕乎。鄭好仁曰然矣。予曰。自前留守祗迎時。不立前排。而獨自祗迎。是何故也。卿等則祗迎時。排立前排好矣。好仁曰。祗迎於班列之內。則無率前排之例故然矣。予曰。如畿伯祗迎例。郊外祗迎好矣。予曰。金吾方有重囚。而判堂姑無出仕之期。其將何以則爲好乎。命善曰。臣於日前仰請。而未及畢說矣。今則不可不變通矣。予曰。事勢然矣。蔡濟恭頃日致仕之請。極涉過當矣。判金吾果有可合之人乎。命善曰。前吏判方在罷職中。只有黃景源韓光會數人而已。予曰。黃景源則旣是耆社之臣。許多議讞。何可任之也。命善曰。不得不以正二品中陞擬矣。予曰。誰爲可合耶。命善曰。鄭尙淳金華鎭皆可。而或坐罷或在外。然則吏判甚好矣。予曰。果好矣。李敬養頃日處義。實爲矛盾。屢次開政之後。還復引入。何意耶。命善曰。前吏判尙未敍用。則處義似當如是矣。予曰。是亦有可取者。不就議於知舊之間。而直情做去。豈非可尙者乎。又敎曰。此右副可謂速化矣。於卿爲幾寸乎。命善曰。於臣爲九寸侄。而已經左副云。速化則莫過於此承宣矣。予曰。吏郞事。予實有未曉者耳。一經都政。輒陞應敎。旣曰名宦。不可人人而爲者。則豈可如是數遷乎。且一爲陞品。則又入於承旨望。有若循次序陞者然。實無繼後之道矣。自沈念祖時已然。而其後漸成謬例。每每如此。予以謂太急矣。渠輩雖或躁進。而欲爲陞品。吏判若堅執不可。則豈有如此之弊乎。吏判旣登筵席。此後則依此爲之。勿爲數數陞品。命善曰。聖敎誠至當矣。予曰。銓郞之任。乃是激濁揚淸。而近來爲銓郞者。有何修擧之事乎。予未之見矣。至於兩司亞長。亦不通擬。見今司諫獻納之望。極爲苟簡。反不如向來不出銓郞。而吏判自當通淸之時。激揚旣不足責之。通淸又不擧行。以此以彼。有何復舊規之效乎。當初復舊。實非予本意。伊時或以謂必有其效云云故。予亦不能自信。姑且許之。此特出於試可乃已之意。而到今無一實效。非但無效。來頭亦必有以此生弊之慮。是實爲悶矣。又敎曰。又以假郞廳事言之。只差一人六朔入直。此豈非行不得之事乎。古例則以數三人輪回差出代直。而近來之只以一人獨直。亦豈成說乎。命善曰。一人獨直。誠爲苦役。故六朔必遷轉矣。予曰。每都目遷轉。果非古例。則何必襲謬乎。此後轉回差出。俾無永差之弊好矣。吏判旣承筵敎。依此爲之。又敎曰。銓郞復舊之後。不過侈其官銜而已。雖一事半事。誰果擔當乎。隨事盡分。固難責之於此等人。而如許銓郞。寘之何益。雖革之可也。命善曰。銓郞之自古沿革。每有如此之弊。而然矣。予曰。自前屢復屢罷。寔由於此矣。又敎曰。吏曹參判承牌後。待領相筵退。判義禁望。問議擬入事。使注書分付。又敎曰。吏判之今年加資。亦非偶然矣。命善曰。果不偶然。吏判之今番陞秩。亦云晩矣。予曰。　璿源殿蘆簾[簟:I-OBJECT]及門帳。謹當及今修改。卿卽往奉審後。隨所入隨修改。明日又將齋宿于摛文院。而門路多有難便處。形止詳審後筵奏。民始曰。奉審時節次。何以爲之乎。予曰。通于守直中官後。率郞廳奉審。而 殿內則不必奉審也。民始曰。春間 陵幸時。以藥院事。有騎士立撥之例矣。今番則何以爲之乎。予曰。依前爲之。予曰。京畿監司入侍。李亨逵進前。予曰。碑石印出本。爲幾何件乎。亨逵曰。進上爲四十件。內閣所進爲二十八件矣。予曰。此外亦有私自印出者乎。亨逵曰。私自印出。亦爲十餘件矣。予曰。果已塡朱乎。亨逵曰。昨已塡朱。卽爲奉安於碑閣矣。予曰。碑閣。行路之人可以見之乎。亨逵曰。碑閣大門。則雖於路上可見。而碑則入門然後。可以仰瞻矣。命善曰。事面重大。不可無守直之人矣。亨逵曰。以撥將仍爲守直則似好矣。予曰。然則無妨矣。予曰。今番 陵行。所入儲寘爲幾何乎。亨逵曰。似不下於七八百石矣。予曰。各 陵展拜。尙今未遑。明年自可應行。京畿儲寘。不可不節用。而雖近 陵。一番幸行。所費至八百石之多。誠悶矣。畿伯例於晝停所待令。而今番則多有擧行事。回鑾時待令於衝波所。又敎曰。今番風雨後。禾稼必多傷損。且 陵行當前。治道之際。不無侵傷之慮。其間可以刈穫耶。亨逵曰。風雨別無大段被災處。道路亦甚廣闊。斷無害穀之慮。而中稻今始刈食矣。予曰。延曙碑閣。乃何邑所管乎。亨逵曰。似是楊州地矣。予曰。延曙碑閣。今番道路檢飭時。亦爲看審。明日復命。予命捕將進前。敬懋等進伏。予曰。草供持入乎。對曰持入矣。予曰。此罪人捕捉時。何以捉得云耶。敬懋曰。前牧使已爲捉囚。故自獄中捉來云矣。予曰。州縣新官及宣傳官捕校。一時入去島中。得無騷撓云乎。李昌運曰。島民盡爲畏慴云矣。予曰。島民皆知有此事而有此擧乎。命善曰。雖甚愚迷。豈不知有此事乎。予曰。自今以後。則明義錄雖毀之可也。大變燮逆節。本極凶惡。豈有一分可生之道。當初處分。特出寬貸。使之尙今偃息於島中。則今此李光復之往來相結。狼藉交通。是何等罪惡。而爲今日臣子者。苟有痛惡凶逆之心。則其於究問之際。固當各別盤覈。詳細捧招。而今者所捧草供。全不成說。其所發問。旣極歇後。又其納供。如是草草。誠極萬萬駭然。爲捕將者。如知逆賊之爲可惡。則豈敢如是乎。罪人情節。一不究問。只以其所發明數語。登諸草供。此何道理。此罪人旣是前牧使之傔人。則大變燮之爲凶逆。渠豈有不知之理。而如是交通。綢繆爛漫者。究厥情狀。是何等罪犯。而旣無一言半辭之反復究覈。只以泛然捧供。苟知有明義錄義理。安敢乃爾乎。此莫非時日稍久。人心易懈。以懲討一事。擔却一邊。不知有忠逆之分。故然矣。若於丁酉年間。有此等獄事。則其所覈治之道。豈如是乎。予所寒心者。義理由是而不明。隄防由此而漸壞。將至於忠逆不分之境矣。命善曰。今此捧供。果極草草。此罪人所犯何如。而捕將之擧行。若是慢忽乎。實爲駭然矣。予曰。此莫非近來人心狃安。隄防蕩然而然。實非細憂矣。捕將苟知君讎國賊之必可討。則焉敢如是乎。國家之設寘捕廳。乃所以譏詗罪人。究覈情節。而今者如許。捕將將焉用哉。近來紀綱雖甚解弛。於此等處。決不可不嚴處。兩捕將爲先拿問定罪。斯速退去。